e-Sports ถูกบรรจุใน Asian Games
ทั่วโลกมีคนเล่นเกมสูงถึง 2,200 ล้านคน รายได้รวมปีที่แล้วของตลาดเกมทั่วโลกอยู่ที่ 3.5 ล้านล้านบาท  ด้วยจำนวนผู้เล่นและมูลค่าตลาดมหาศาล การจัดการแข่งขันอย่างเป็นทางการเพื่อชิงความเป็นที่ 1 จึงเกิดขึ้น และถูกพัฒนามาเป็นการแข่งขันแบบเกมกีฬาในที่สุด
9 มิ.ย. 2561

e-Sports ถูกบรรจุใน Asian Games / โดย ลงทุนแมน
ทั่วโลกมีคนเล่นเกมสูงถึง 2,200 ล้านคน
รายได้รวมปีที่แล้วของตลาดเกมทั่วโลกอยู่ที่ 3.5 ล้านล้านบาท
ด้วยจำนวนผู้เล่นและมูลค่าตลาดมหาศาล การจัดการแข่งขันอย่างเป็นทางการเพื่อชิงความเป็นที่ 1 จึงเกิดขึ้น และถูกพัฒนามาเป็นการแข่งขันแบบเกมกีฬาในที่สุด
46 ปีที่แล้ว การแข่งขันวีดีโอเกมที่เก่าแก่ที่สุดของโลกเกิดขึ้นที่ Stanford University ในเกม Space War หรือเกมยิงจรวดอวกาศในเครื่องเล่นเกมขนาดใหญ่
หลังจากนั้นไม่นานบริษัทเกมอย่าง Atari ก็ได้จัดการแข่งขันอย่างเป็นทางการในชื่อรายการว่า Space Invaders Championship เป็นเกมยิงสัตว์ประหลาดเพื่อทำแต้ม โดยมีผู้เข้าร่วมแข่งขันกว่า 10,000 คนมาจากทั่วสหรัฐอเมริกา
ใครจะเชื่อว่า ภายในระยะเวลาเพียงหนึ่งรุ่นอายุคน เกมได้พัฒนาอย่างก้าวกระโดดจนกลายมาเป็นธุรกิจที่มีผู้เกี่ยวข้องเป็นพันล้านคนทั่วโลก
สมัยเราเป็นเด็ก..
เราคงเคยเดินไปร้านตู้เกม Galaxy หยอดเหรียญ 10 บาทเพื่อยิงซอมบี้ในเกม The House of the Dead หรือชวนเพื่อนไปหยอดตู้เกม Winning Eleven ตะโกนโวยวายอยู่กลางห้างเวลาทำประตูได้
แต่ทั้งหมดในสมัยเด็ก เราอาจจะต้องเล่นเกมกับเพื่อนที่รู้จักเท่านั้น
แต่ปัจจุบัน เราสามารถสร้างทีม สื่อสารกับเพื่อนในทีม แข่งขันกับผู้เล่นคนอื่นในโลกออนไลน์
โดยคนที่เล่นด้วย เราไม่เคยรู้จักเขามาก่อนว่าเป็นใคร หน้าตาเป็นอย่างไร
เขาอาจจะเป็นคนอยู่อีกจังหวัดหนึ่ง ประเทศหนึ่ง หรือ อาจจะไม่ใช่คนก็ได้..
ทำให้เห็นว่าจากเครื่องเล่นเกมขนาดใหญ่ยืนเล่นคนเดียว มาอยู่บนจอคอมพิวเตอร์ โทรศัพท์มือถือ และสุดท้ายเกมกำลังจะเข้ามาใกล้ตัวเรามากขึ้นเรื่อยๆ ด้วยเทคโนโลยี Virtual Reality และ Augmented Reality
จนในอนาคต เราอาจจะแยกไม่ออก
ว่าโลกที่เราเดินอยู่เป็นโลกจริง หรือ โลกในเกม
พอเรื่องเป็นแบบนี้ เกมที่เราเล่นคงไม่ใช่แค่เกมอีกต่อไป แนวคิด e-Sports หรือ กีฬาอิเล็กทรอนิกส์จึงเกิดขึ้น..
ถึงแม้ว่าเรื่องนี้อาจไม่ได้รับการยอมรับมากนักจากบุคคลหลายฝ่าย แต่ปฏิเสธไม่ได้เลยว่า ตลาดนี้มีมูลค่ามหาศาล
ปี 2012 รายได้รวมของวงการ e-Sports ทั่วโลกอยู่ที่ 1,460 ล้านบาท
ปี 2017 รายได้รวมของวงการ e-Sports ทั่วโลกอยู่ที่ 20,960 ล้านบาท
และในปี 2020 มูลค่าดังกล่าวถูกคาดการณ์ไว้ที่ 47,620 ล้านบาท หรือเกือบ 33 เท่าเมื่อเทียบกับปี 2012
เรื่องทั้งหมดนี้เกิดขึ้นภายในระยะเวลาไม่ถึง 10 ปี
จนในที่สุด Asian Games 2018 ที่จะเกิดขึ้นในกรุงจาการ์ตา ประเทศอินโดนีเซีย ได้ประกาศอย่างเป็นทางการว่าจะมี e-Sports เป็นกีฬาสาธิต
กีฬาสาธิตคืออะไร?
กีฬาสาธิตคือ กีฬาที่ถูกบรรจุใหม่เข้าไปในรายการแข่งขันนั้นๆ
การแข่งขันจะอยู่ใน Asian Games ได้รับเหรียญจริง แต่จะไม่ถูกนับอยู่ในเหรียญรางวัลรวมของแต่ละประเทศ แต่ก็มีแนวโน้มที่จะถูกบรรจุอย่างเป็นทางการในอนาคต
e-Sports ใน Asian Games 2018 มีเกมอะไรบ้าง?
1) League of Legends
2) Arena of Valor หรือ RoV
3) StarCraft II
4) Hearthstone
5) Pro Evolution Soccer 2018
6) Clash Royale
และสำหรับประเทศไทยก็ไม่ยอมตกขบวนนี้ ที่ผ่านมามีการคัดเลือกเพื่อส่งรายชื่อนักกีฬา e-Sports ทีมชาติไทยใน Asian Games 2018
น่าจับตามองว่าทิศทางของวงการนี้จะเป็นอย่างไร ไม่แน่ว่าใน Asian Games 2022 อาจมีการแข่งขัน ฟุตบอลเกิดขึ้นสองสนามในเวลาเดียวกัน
สนามแรกเป็นสนามกลางแจ้ง เราอาจกำลังดู “เมสซีเจ” ชนาธิป สับขาหลอกคู่แข่งอย่างมีชั้นเชิง
ในขณะเดียวกัน..
อีกสนามอยู่ในร่ม มีเด็กตัวแทนทีมชาติไทยกำลังหลอกคู่แข่งอยู่ในเกม Pro Evolution Soccer ผ่านเทคโนโลยี VR
และจบด้วยตัวแทนทีมชาติไทย คว้าสองเหรียญทอง จากทั้งสองสนาม ก็เป็นได้..
----------------------
ติดตาม e-Sports กันแล้ว
ติดตามบทความอื่น ๆ ของลงทุนแมน ได้ที่
-แอปลงทุนแมน
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
[6961].